Մխիթարին

Մխիթարին (Mechitharine Kloster Likor), Վիեննայի Մխիթարյան միաբանության վանականների կողմից պատրաստվող անուշաբույր լիկյոր։ Պատրաստվում է 42 տեսակի տարբեր դեղաբույսերից ու արևադարձային մրգերից։ Բաղադրատոմսը գաղտնի է պահվում։

Պատմություն

Մխիթարինի մասին առաջին հիշատակությունը հանդիպում է 1680 թ. մատյանում։ Նախքան ավելի մեծ ծավալի արտադրության անցնելը այն արտադրվել է Հունաստանի Մեթոն քաղաքում (1701-1715), Վենետիկում (1717-1773), Տրիեստում (1773-1810) և Վիեննայում (1811 թ-ից)։ 1889 թ. խմիչքը սկսեց արտադրվել որպես առաջին կարգի լիկյոր։

Ի սզբանե խմիչքը պատրաստվել է միաբանության հիմնադիր Մխիթար Սեբաստացու կողմից և հետագայում փոխանցվել վանականների միջոցով։

Մխիթարինը վաճառվում է Մխիթարյան միաբանությանը կից խանութում, մի շարք բարձրակարգ ռեստորաններում և հյուրանոցներում։

Ապրանքատեսակներ

Մխիթարինն ունի հինգ ապրանքատեսակ՝

 Edelsüß (պարունակում է մրգային նեկտար, նախատեսված է քաղցր լիկյոր նախընտրողների համար)
 Süß (նախատեսված է կանանց համար, ունի Շիրազի վարդերի բույրը հիշեցնող հաճելի համ)
 Halbbitter (նախատեսված է սեղանի համար, հեշտ մարսվող է, ունի նուրբ բույր)
 Bitter (ունի թեթև դառնությունը, բացում է ախորժակը)
 Edelbitter (հագեցնում է ծարավը, հաճախ օգտագործվում է որպես մարսողական դեղամիջոց)
 Cordiale (ալպյան դեղաբույսերից, դրանց արմատներից պատրաստված և արևադարձային մրգերից պատրաստված սեղանի խմիչք)

Պարգևներ

Մխիթարինն արժանացել է մոտ 30 տարբեր մրցանակների ու մեդալների, ներկայացվել տարբեր ցուցադրություններում՝ ներառյալ Գրացում, Զալցբուրգում և Լինցում։

Տես նաև

 Հայերն Ավստրիայում
 Մխիթարյան միաբանություն

Ծանոթագրություններ 

Ալկոհոլային խմիչքներ
Վիեննայի Մխիթարյան միաբանություն